ททท. ร่วมกับจีเอ็มเอ็ม แกรมมี่ ทำภาพยนตร์โฆษณา สร้างบรรยากาศการท่องเที่ยวในประเทศให้คึกคักอีกครั้ง
นายยุทธศักดิ์ สุภสร ผู้ว่าการ ททท. เปิดเผยว่า ททท. ร่วมกับบริษัท จีเอ็มเอ็ม  แกรมมี่ จำกัด (มหาชน) ดำเนินการผลิตภาพยนตร์โฆษณาเพื่อประชาสัมพันธ์ภายใต้แคมเปญ “เที่ยวเมืองไทย Amazing ยิ่งกว่าเดิม” ตามแนวคิด“โมเมนต์ที่ใช่ สร้างได้ไม่ต้องรอ” สื่อสารไปยังนักท่องเที่ยวชาวไทยให้ออกเดินทางไปสร้างช่วงเวลาดีๆ  สร้างประสบการณ์ สร้างโมเมนต์และความทรงจำที่ดีในทุกการเดินทาง พร้อมเปิดตัวซุปเปอร์สตาร์ระดับตำนานของไทยเบิร์ด-ธงไชย แมคอินไตย์ มารับหน้าที่เป็นแบรนด์แอมบาสเดอร์ เพื่อสร้างการรับรู้ ก่อให้เกิดการจับจ่ายใช้สอยในประเทศ สร้างรายได้สู่เศรษฐกิจฐานราก ส่งผลให้ภาพรวมเศรษฐกิจของประเทศฟื้นตัวต่อเนื่องนอกจากนี้ ยังมีกิจกรรม TikTok Challenge เชิญชวนทุกคนร่วม Challenge  แชร์มุมมอง ประสบการณ์ หรือความทรงจำของการไปเที่ยวในแต่ละสถานที่ ตามสไตล์ของตนเอง ผ่านเพลง “เก็บ” ถ่ายทอดลงในช่องทาง TikTok ของตนเองพร้อมติดแฮชแทก #เก็บโมเมนต์ที่ใช่ และ #โมเมนต์ที่ใช่สร้างได้ไม่ต้องรอ ซึ่งกิจกรรมดังกล่าวได้เริ่มตั้งแต่วันที่ 19 มีนาคมเป็นต้นไป และได้รับการตอบรับเป็นอย่างดี มีผู้ให้ความสนใจเข้าร่วมกิจกรรมเป็นจำนวนมาก ถือเป็นการต่อยอดนำเทคโนโลยีออนไลน์มาช่วยขยายการรับรู้ไปยังกลุ่มเป้าหมายที่เป็นคนรุ่นใหม่ได้